

 ***Изх. № 034/20.01.2025 г***.

**ДО**

**ДОЦ. НАТАЛИЯ КИСЕЛОВА,**

**ПРЕДСЕДАТЕЛ НА 51-ТО**

**НАРОДНО СЪБРАНИЕ НА**

**РЕПУБЛИКА БЪЛГАРИЯ**

**Относно**: Законопроект за изменение и допълнение на Закона за счетоводството, № 51-554-01-8 от 17.01.2025 г., внесен от народните представители Александър Койчев Иванов; Делян Александров Добрев; Павела Василева Митова; Снежанка Райчова Траянска; Атанас Владимиров Атанасов, и Законопроект за изменение и допълнение на Закона за счетоводството, № 51-554-01-10 от 17.01.2025 г., внесен от народните представители Кирил Петков Петков; Асен Васков Василев; Николай Денков Денков; Венко Николов Сабрутев; Стою Теодоров Стоев; Петър Василев Кьосев; Бойко Илиев Рашков; Айлин Нуридин Пехливанова; Татяна Славова Султанова-Сивева; Богомил Иванов Петков; Васил Христов Пандов; Богдан Валериев Богданов; Ивайло Валентинов Шотев; Радослав Стефанов Рибарски

**УВАЖАЕМА ГОСПОЖО ПРЕДСЕДАТЕЛ**,

Асоциацията на индустриалния капитал в България (АИКБ) в качеството си на представителна на национално равнище работодателска организация и обединяваща публичните дружества и доставчиците на услуги от общ интерес, заявява своята пълна и категорична подкрепа за внесените Законопроекти за изменение и допълнение на Закона за счетоводството. Счита ги за целесъобразни и приема и подкрепя изложените от вносителите мотиви и оценката на въздействието.

Действително, до момент Директива 2022/2464 на Европейския парламент и на Съвета не е транспонирана от значителен брой държави членки на ЕС, в това число и от Германия, а други са я транспонирали с отложени срокове за влизане в сила. Все повече организации на европейско равнище, както и в държавите членки настояват за рекалибриране на Зелената сделка, така че да се гарантира конкурентоспособност на европейската индустрия и през 2025 година с основание се очаква преразглеждане на стандартите за устойчивост и на изискванията за прилагането им. Забавянето на изискванията на национално ниво ще позволи на предприятията да се адаптират и да прилагат най-добрите практики, прилагани в други държави.

Краткият срок за подготовка на предприятията, за да отговорят на нормативните изисквания (5 месеца) представлява сериозно предизвикателство. Много от тях не разполагат с необходимите ресурси и време, за да адаптират своите отчетни практики. В момента липсват установени ясни стандарти и процедури, което води до неясноти при приложението на нормите и затруднява компаниите при опитите им да се съобразят с новите изисквания. Имплементирането на новите изисквания ще изисква значителни инвестиции в обучения на специалисти и внедряване на нов софтуер, което е финансово натоварващо за много фирми, особено в текущата икономическа обстановка.

С тези аргументи АИКБ смята за разумно и целесъобразно предложеното отлагане на влизането в сила на измененията, което ще позволи на предприятията да се подготвят адекватно и да осигурят качествено и надеждно нефинансово отчитане.

Предложеният срок на отлагането е разумен и ще позволи на законодателите в България да отразят впоследствие и развитията, които се очакват през настоящата година.

Позволете, уважаема госпожо председател, още един път да изразим своето убеждение, че сътрудничеството ни ще доведе до подобряване на бизнес средата и до усъвършенстване на индустриалните отношения в Република България.

**С УВАЖЕНИЕ**,

**ВАСИЛ ВЕЛЕВ,**

**ПРЕДСЕДАТЕЛ НА УС НА АСОЦИАЦИЯ НА ИНДУСТРИАЛНИЯ КАПИТАЛ В БЪЛГАРИЯ**